**ELŐTERJESZTÉS**

**Körmend Város Önkormányzata Képviselő-testületének 2022. november 23-i rendkívüli ülésére**

**Tárgy:** a házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről szóló rendelet megalkotása

Tisztelt Képviselő-testület!

A házasságkötések lebonyolításáról és szolgáltatási díjáról 2011-ben alkotott rendeletet az Önkormányzat, amely rendelet jogszabályváltozások okán három alaklommal módosításra került, legutóbb 2017-ben.

A rendelet mostani felülvizsgálatát egyrészt az indokolja, hogy az eltelt időszakban több jogszabály is módosult, illetve hatályon kívül helyezésre került, amelyek az önkormányzati rendelet megalkotásra felhatalmazást adtak; másrészt pedig a rendeletben meghatározott szolgáltatási díjak a rendelet megalkotása óta nem kerültek felülvizsgálatra.

A jogszabályi környezet megváltozása okán és jogszabályszerkesztési szempontból is célszerű a jelenlegi rendelet hatályon kívül helyezése mellett a témában új önkormányzati rendelet megalkotása.

A rendelettervezet tartalmát tekintve megtartja a jelenleg hatályos rendelet főbb szabályait, azonban több részletszabály törvényi szinten szabályozásra került, így azok önkormányzati rendeletben nem ismételhetők meg.

A díjak tekintetében nagyobb mértékű emelést javaslunk tekintettel arra, hogy az elmúlt 11 évben nem történt díjemelés, és a környező városok esetében is lényegesen magasabb díjakat alkalmaznak.

A rendelet hatályba lépését, ezáltal a díjak emelését is 2023. január 1-től javasoljuk.

A rendelet tervezetét a Képviselő-testület tagjai az előterjesztés mellékleteként megismerhetik.

Kérem a Tisztelt Képviselő-testületet, hogy az előterjesztésben foglaltakat tárgyalja meg, és döntsön a rendelet megalkotásáról.

**Előzetes hatásvizsgálat:**

Társadalmi hatás: A rendelet a hivatali helyiségen és hivatali munkaidőn kívüli házasságkötések szabályait határozza meg, ezáltal szinte valamennyi házasulandóra hatással van, mivel a tapasztalatok alapján a házasságkötések nagy része hivatali munkaidőn kívül történik.

Gazdasági hatás: A rendelet a díjtételek emelését is tartalmazza, amely az önkormányzati bevételek növelését jelenti.

Költségvetési hatás: A rendelet megalkotásának van költségvetési hatása, mivel a díjakból származó bevétel az Önkormányzat saját bevétele.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása a magasabb szintű jogszabályoknak való megfelelés miatt szükséges.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2022. november 16.

**Bebes István**

**polgármester**

**Körmend Város Önkormányzata Képviselő-testülete …../2022. (XI. ….) önkormányzati rendelete**

**a hivatali helyiségen, valamint hivatali munkaidőn kívül történő házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről**

Körmend Város Önkormányzata Képviselő-testülete az Alaptörvény 32. cikk (1) bekezdés a) pontjában, valamint az anyakönyvi eljárásról szóló 2010. évi I. törvény 19. §-ában meghatározott feladatkörében eljárva, az anyakönyvi eljárásról szóló 2010. évi I. törvény 96.§-ában kapott felhatalmazás alapján a következőket rendeli el:

**1. Értelmező rendelkezések**

**1.§** (1) E rendelet alkalmazásában

a) hivatali helyiség: a Körmendi Közös Önkormányzati Hivatal (Körmend, Szabadság tér 7.) nagy terme.

b) hivatali munkaidő: hétfőtől csütörtökig 7.30-tól 16.00 óráig, pénteken 7.30-tól 13.30-ig terjedő időszak.

(2) A rendelet házasságkötésre vonatkozó rendelkezéseit a bejegyzett élettársi kapcsolat létesítésére is alkalmazni kell, ahol e rendelet házasságkötést említ, azon a bejegyzett élettársi kapcsolat létesítését is érteni kell.

**2. Az engedélyezés szabályai**

**2.§** (1) Hivatali helyiségen kívüli – de Körmend közigazgatási területén belül történő – házasságkötésre a jegyző engedélyével kerülhet sor.

(2) A hivatali helyiségen kívüli házasságkötés iránt a házasulóknak kérelmet kell benyújtaniuk a jegyzőhöz, melyhez csatolni kell a kérelmezett helyszínnel rendelkezni jogosult írásbeli hozzájárulását.

**3.§** (1) Hivatali helyiségen kívüli házasságkötés akkor engedélyezhető, ha a megjelölt helyszín a házasságkötésre alkalmas és ott a szertartás méltósága, tekintélye nem csorbul.

(2) A hivatali helyiségen kívüli helyszín akkor alkalmas a házasságkötésre, ha a szükséges berendezés, megfelelő számú férőhely, az esemény külső környezeti hatásoktól való védelme, a megfelelő megvilágítás, a díszítés, és szükség esetén a hangosítás biztosított. Ezen feltételek biztosítása a házasulók feladata.

**4.§** Hivatali munkaidőn kívül házasságkötés munkanapokon 19.00 óráig, szombaton 11.00 és 19.00 óra között engedélyezhető.

**3. A fizetendő díj mértéke**

**5.§** (1) A hivatali helyiségen, valamint a hivatali munkaidőn kívüli házasságkötésért a házasulók az 1. mellékletben meghatározott díjat kötelesek megfizetni a Körmendi Közös Önkormányzati Hivatal számára.

(2) A díjfizetési kötelezettség alól mentesíthetők a házasulók, amennyiben a hivatali helyiségen kívüli házasságkötésre rendkívüli, méltányolható körülmény miatt kerül sor. Méltányolható körülménynek minősül különösen, ha az egyik fél mozgáskorlátozottsága, egészségi állapota vagy kora miatt nem megoldható a hivatali helyiségben való megjelenés.

**4. Az anyakönyvvezető díjazása**

**6.§** (1) A hivatali munkaidőn kívüli házasságkötésben közreműködő anyakönyvvezetőt 14.000,- Ft összegű díj illeti meg.

(2) Amennyiben az anyakönyvvezető hivatali időn kívül, de ugyanazon a napon több házasságkötésben is közreműködik, úgy az adott napon történő első házasságkötés után az (1) bekezdés szerinti díj, az ugyanazon napon történő további házasságkötések után eseményenként további 3.000,- Ft díj illeti meg.

**5. Zárórendelkezések**

**7.§** (1) Ez a rendelet 2023. január 1. napján lép hatályba.

(2) A rendelet hatálybalépésével egyidejűleg hatályát veszti Körmend Város Önkormányzata Képviselő-testülete a házasságkötések és egyéb családi események lebonyolításáról, szolgáltatási díjairól szóló 3/2011. (II. 9.) önkormányzati rendelete.

**Bebes István dr. Stepics Anita**

**polgármester jegyző**

**Kihirdetve:**

**2022………………… napján.**

**Dr. Stepics Anita**

**jegyző**

***1. melléklet a …/2022. (XI. ….) önkormányzati rendelethez***

**A hivatali helyiségen, valamint hivatali munkaidőn kívül történő házasságkötésért és bejegyzett élettársi kapcsolat létesítésért fizetendő szolgáltatási díj**

|  |  |
| --- | --- |
| Hivatali helyiségben, hivatali munkaidőn kívül bonyolított esemény | 15.000- Ft |
| Hivatali helyiségen kívül, hivatali munkaidőben bonyolított esemény | 25.000- Ft |
| Hivatali helyiségen és hivatali munkaidőn kívül bonyolított esemény | 30.000- Ft |

**INDOKOLÁS**

**a hivatali helyiségen, valamint hivatali munkaidőn kívül történő házasságkötés és bejegyzett élettársi kapcsolat létesítés engedélyezésének szabályairól és a fizetendő díj mértékéről szóló ……/2022. (XI. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A hivatali helyiségen, valamint hivatali munkaidőn kívül történő házasságkötés és bejegyzett élettársi kapcsolat létesítésének szabályait meghatározó önkormányzati rendelet felülvizsgálata volt indokolt a megváltozott magasabb szintű jogszabályok miatt, illetve a szolgáltatási díj mértékének felülvizsgálata okán.

**RÉSZLETES INDOKOLÁS**

**1.§-hoz**

A vonatkozó jogszabályi rész értelmező rendelkezéseket tartalmaz.

**2 – 4.§-hoz**

A vonatkozó jogszabályi rész a hivatali helyiségen és hivatali munkaidőn kívüli házasságkötés, valamint bejegyzett élettársi kapcsolat létesítés engedélyezésének szabályait, feltételeit határozza meg.

**5.§-hoz**

A vonatkozó jogszabályi rész a fizetendő díj mértékéről rendelkezik.

**6.§-hoz**

A vonatkozó jogszabályi rész az anyakönyvvezető juttatásáról rendelkezik, amennyiben hivatali munkaidőn kívüli házasságkötésben vagy bejegyzett élettársi kapcsolat létesítésben közreműködik.

**7.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.